KOMISSION TÄYTÄNTÖÖNPANOASETUS (EU) 2020/1191,

annettu 11 päivänä elokuuta 2020,

toimenpiteistä tomaatin ruskokurttuviruksen (ToBRFV) unioniin kulkeutumisen ja siellä leviämisen estämiseksi sekä täytäntöönpanopäätöksen (EU) 2019/1615 kumoamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 30 artiklan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) ja erityisesti sen 22 artiklan 3 kohdan ja 52 artiklan,

sekä katsoo seuraavaa:

(1) Tomaatin ruskokurttuvirus (ToBRFV), jäljempänä ’asianomainen tuhooja’, ei tällä hetkellä ole lueteltuna unionikaranteenituhoojana eikä säänneltynä muuna kuin karanteenituhoojana komission täytäntöönpanoasetuksessa (EU) 2019/2072 (3).

(2) Vuodesta 2018 alkaen jäsenvaltiot ovat kuitenkin ilmoittaneet asianomaisen tuhoojan esiintymisestä tomaattikasveissa alueillaan ja sen torjumiseksi toteutetuista toimenpiteistä. Saksan vuonna 2018 ja Italian vuonna 2019 tekemät tuhoojariskianalyysit osoittivat asianomaisen tuhoojan ja sen haitallisten vaikutuksien voivan aiheuttaa merkittävää huolta kasvien terveyden kannalta unionissa, erityisesti Solanum lycopersicum L:n ja Capsicum spp:n tuotannon osalta.

(3) Tämän perusteella annettiin komission täytäntöönpanopäätös (EU) 2019/1615 (4), jossa säädettiin toimenpiteitä asianomaisen tuhoojan unioniin kulkeutumisen ja siellä leviämisen estämiseksi.

(4) Täytäntöönpanopäätöksen (EU) 2019/1615 hyväksymisen jälkeen on kerätty tuoreempaa tieteellistä tietoa asianomaisen tuhoojan leviämisestä ja testausmenetelmistä, minkä vuoksi tarve toteuttaa yksityiskohtaisempia toimenpiteitä kuin täytäntöönpanopäätöksessä (EU) 2019/1615 säädettyjä on perusteltu.

(5) Erityisesti lajien Solanum lycopersicum L. ja Capsicum spp. siemenet olisi testattava niiden alkuperästä riippumatta. Tämä on tarpeen, koska tuhoojan esiintymiseen liittyy maailmanlaajuisesti epäselvyyksiä ja koska kaupattaviin eriin sekoittuu usein eri alkuperää olevia siemeniä, mikä lisää asianomaisen tuhoojan leviämisriskiä.

(6) Lisäksi tuholaisista vapaiden tuotantopaikkojen perustamiseen on sovellettava tiettyjä toimenpiteitä terveen aineksen tuotannon varmistamiseksi.

(7) Capsicum spp. -lajikkeiden, joiden tiedetään olevan resistenttejä asianomaiselle tuhoojalle, ei katsota aiheuttavan tartunta- ja leviämisriskiä asianomaiselle tuhoojalle. Näin ollen lajikkeet, jotka on virallisesti varmennettu resistenteiksi, olisi vapautettava testausvaatimuksista.

(8) Näytteenotto ja testaus olisi suoritettava erikseen määritellyin edellytyksin unionissa ja kansainvälisellä tasolla kerättyjen uusimpien tietojen perusteella. Reaaliaikaiset PCR-menetelmät ovat tehokkaimpia asianomaisen tuhoojan havaitsemisessa ja tunnistamisessa. ELISA-menetelmä ei ole yhtä herkkä eikä yhtä spesifinen, koska sen havaittiin reagoivan ristiin myös muiden tomaattivirusten kanssa. Covid-19-pandemian vuoksi reaaliaikaisiin PCR-havainnointimenetelmiin vaadittavista testaussarjoista on kuitenkin pulaa. Näin ollen myös ELISA-menetelmää olisi pidettävä hyväksyttävänä menetelmänä asianomaisen tuhoojan havaitsemiseksi ja tunnistamiseksi 1 päivään lokakuuta 2020 asti. Näytteenoton ja testauksen olisi tapahduttava komission täytäntöönpanoasetuksen (EU) 2019/2130 (5) säännösten mukaisten fyysisiä tarkastuksia varten tehtävien näytteenottojen lisäksi, jotta varmistetaan kasvinsuojelun korkeampi taso unionissa.

(9) Istutettaviksi tarkoitettujen kasvien siirtoa koskevia edellytyksiä ei pitäisi soveltaa kasveihin, joita jo tuotetaan täytäntöönpanopäätöksen (EU) 2019/1615 mukaisesti, koska ei olisi oikeasuhteista vaatia lisätestausta tällaisille siemenille eikä kyseisiä edellytyksiä voitaisi useimmissa tapauksissa panna käytännössä täytäntöön.

(10) Täytäntöönpanoasetuksen (EU) 2019/2130 liitteessä III säädetään säännöt istutettavaksi tarkoitetuille kasveille tehtävien fyysisten tarkastusten aikana toteutettavista toimiin, näytteenotto mukaan luettuna. Näytteenotto- ja testaustiheyden mukauttamiseksi asianomaisen tuhoojan kasvinterveysriskiin jäsenvaltioiden olisi edellä mainittujen sääntöjen noudattamisen lisäksi määriteltävä mainittujen siementen ja istutettaviksi tarkoitettujen kasvien lähetysten näytteenotto- ja testaustiheys tuonnin yhteydessä. Kyseisen tiheyden olisi oltava vähintään 20 prosenttia tuoduista mainituista siemenistä ja istutettaviksi tarkoitetuista kasveista sen varmistamiseksi, että tarkastettava näyte on riittävän edustava.

(11) Täytäntöönpanopäätös (EU) 2019/1615 olisi kumottava ja korvattava tällä asetuksella, jotta voidaan ottaa huomioon Euroopan parlamentin ja neuvoston asetus (EU) 2016/2031 ja komission täytäntöönpanoasetus (EU) 2019/2072, joita on sovellettu 14 päivästä joulukuuta 2019 lähtien.

(12) Tätä asetusta olisi sovellettava 31 päivään toukokuuta 2022 asti, jotta jää riittävästi aikaa tilanteen seurantaan ja asianomaisen tuhoojan kasvinterveysaseman määrittämiseen unionin alueella ja maailmanlaajuisesti ja sen levinneisyyden osalta.

(13) Jotta asianomaisen tuhoojan kasvinterveydelliseen riskiin voitaisiin puuttua nopeasti, tämän asetuksen sääntöjä olisi sovellettava mahdollisimman pian. Sen vuoksi tämän asetuksen olisi tultava voimaan kolmantena päivänä sen jälkeen, kun se on julkaistu.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Määritelmät Tässä asetuksessa tarkoitetaan: a) ’asianomaisella tuhoojalla’ tomaatin ruskokurttuvirusta (ToBRFV) b) ’asianomaisilla istutettaviksi tarkoitetuilla kasveilla’ lajien Solanum lycopersicum L. ja Capsicum spp. istutettaviksi tarkoitettuja kasveja, ei siemeniä c) ’asianomaisilla siemenillä’ lajien Solanum lycopersicum L. ja Capsicum spp. siemeniä d) ’asianomaisilla hedelmillä’ lajien Solanum lycopersicum L. ja Capsicum spp. hedelmiä.

2 artikla Asianomaista tuhoojaa koskevat kiellot Asianomaista tuhoojaa ei saa tuoda unionin alueelle, eikä sitä saa siirtää tai pitää tai lisätä eikä luovuttaa unionin alueella.

3 artikla Asianomaisen tuhoojan havaitseminen tai epäilty esiintyminen 1. Kaikkien unionin alueella olevien henkilöiden, jotka epäilevät asianomaisen tuhoojan esiintymistä tai saavat tietää sen esiintymisestä, on välittömästi ilmoitettava asiasta toimivaltaiselle viranomaiselle ja toimitettava tälle kaikki asiaankuuluvat tiedot asianomaisen tuhoojan esiintymisestä tai epäillystä esiintymisestä. 2. Vastaanotettuaan kyseisen ilmoituksen toimivaltaisen viranomaisen on a) kirjattava annetut tiedot välittömästi b) toteutettava kaikki tarvittavat toimenpiteet asianomaisen tuhoojan esiintymisen tai epäillyn esiintymisen vahvistamiseksi c) varmistettava, että kaikille henkilöille, joilla on valvonnassaan asianomaisen tuhoojan mahdollisesti tartuttamia kasveja, ilmoitetaan välittömästi i) asianomaisen tuhoojan esiintymisestä tai epäillystä esiintymisestä sekä ii) asianomaiseen tuhoojaan liittyvistä mahdollisista riskeistä ja toteutettavista toimenpiteistä.

4 artikla Asianomaisen tuhoojan vahvistettua esiintymistä koskevat toimenpiteet Jos asianomaisen tuhoojan esiintyminen tai epäilty esiintyminen jäsenvaltion alueella vahvistetaan, asianomaisen jäsenvaltion toimivaltaisen viranomaisen on varmistettava, että asianomaisen tuhoojan hävittämiseksi toteutetaan asianmukaisia toimenpiteitä asetuksen (EU) 2016/2031 17 artiklan mukaisesti.

5 artikla Kyselytutkimukset asianomaisen tuhoojan esiintymisestä jäsenvaltioissa 1. Jäsenvaltioiden on tehtävä vuosittain kyselytutkimuksia asianomaisen tuhoojan esiintymisestä asianomaisissa istutettaviksi tarkoitetuissa kasveissa, siemenissä ja hedelmissä alueellaan, myös asianomaisten siementen ja istutettaviksi tarkoitettujen kasvien tuotantopaikoissa. 2. Kyselyjen on a) sisällettävä näytteenotto ja testaus liitteen mukaisesti ja b) perustuttava i) asianomaisen tuhoojan kyseiseen jäsenvaltioon kulkeutumisen ja siellä leviämisen arvioituun riskiin sekä ii) luotettaviin tieteellisiin ja teknisiin periaatteisiin, jotka koskevat mahdollisuutta havaita asianomainen tuhooja. 3. Jäsenvaltioiden on ilmoitettava komissiolle ja muille jäsenvaltioille viimeistään kunkin vuoden 30 päivänä huhtikuuta edellisen kalenterivuoden aikana tehtyjen kartoitusten tulokset.

6 artikla Asianomaisten istutettaviksi tarkoitettujen kasvien siirrot unionissa 1. Asianomaisia istutettaviksi tarkoitettuja kasveja saa siirtää unionissa ainoastaan, jos niiden mukana on kasvipassi ja molemmat seuraavista edellytyksistä täyttyvät: a) asianomaiset kasvit on kasvatettu tuotantopaikassa, jossa asianomaista tuhoojaa ei sen havaitsemiseksi hyvissä ajoin suoritettujen virallisten tarkastusten perusteella tiedetä esiintyvän, ja jos asianomaisissa kasveissa on asianomaisen tuhoojan oireita, toimivaltainen viranomainen on ottanut niistä näytteitä, joiden testaaminen on osoittanut, ettei niissä esiinny asianomaista tuhoojaa b) asianomaisten istutettaviksi tarkoitettujen kasvien erät on pidetty erillään muista asianomaisten kasvien eristä soveltamalla asianmukaisia hygieniatoimenpiteitä ja fyysistä erottelua. Tässä kohdassa tarkoitettu näytteenotto testausta varten on suoritettava liitteen mukaisesti. 2. Mitä 1 kohdassa säädetään, ei sovelleta: a) asianomaisiin Capsicum spp. -lajikkeiden kasveihin, joiden tiedetään olevan resistenttejä asianomaiselle tuhoojalle b) täytäntöönpanopäätöksen (EU) 2019/1615 mukaisesti tuotettuihin asianomaisiin istutettaviksi tarkoitettuihin kasveihin.

7 artikla Asianomaisten siementen siirrot unionin alueella 1. Asianomaisia siemeniä saa siirtää unionin alueella ainoastaan, jos niiden mukana on kasvipassi ja jos ne täyttävät kaikki seuraavat edellytykset: a) niiden emokasvit on tuotettu tuotantopaikassa, jossa asianomaista tuhoojaa ei tiedetä esiintyvän asianomaisen tuhoojan havaitsemiseksi hyvissä ajoin suoritettujen virallisten tarkastusten perusteella b) toimivaltainen viranomainen tai toimivaltaisen viranomaisen valvonnan alaisena toimiva ammattimainen toimija on ottanut ja testannut niistä tai niiden emokasveista otetut näytteet asianomaisen tuhoojan osalta, ja kyseiset testit ovat osoittaneet, ettei asianomaisissa siemenissä ole havaittu asianomaista tuhoojaa. Jos epäillään mainitun tuhoojan esiintymistä, näytteenoton ja testauksen voivat suorittaa ainoastaan toimivaltaiset viranomaiset asetuksen (EU) 2016/2031 87 artiklan 3 kohdan c alakohdan mukaisesti. c) kaikkien asianomaisten siemenerien alkuperä kirjataan ja dokumentoidaan. 2. Toimivaltaisen viranomaisen tai heidän virallisen valvontansa alaisena toimivien ammattimaisten toimijoiden on testattava ennen 15 päivänä elokuuta 2020 varastossa olleet asianomaiset siemenet asianomaisen tuhoojan varalta, ennen kuin ne siirretään unionissa ja todetaan vapaiksi asianomaisista tuhoojista. 3. Näytteenotto siemenistä ja niiden testaus on suoritettava liitteen mukaisesti. 4. Edellä olevaa 1 ja 2 kohtaa ei sovelleta Capsicum spp. -lajikkeiden siemeniin, joiden tiedetään olevan resistenttejä asianomaiselle tuhoojalle.

8 artikla Asianomaisten istutettaviksi tarkoitettujen kasvien tuonti unioniin 1. Kolmansista maista peräisin olevia asianomaisia istutettaviksi tarkoitettuja kasveja (lukuun ottamatta niitä Capsicum spp. -lajikkeita, joiden tiedetään olevan resistenttejä asianomaiselle tuhoojalle) saa tuoda unioniin ainoastaan, jos niiden mukana on kasvinterveystodistus, joka sisältää otsikon ”Lisäilmoitus” alla a) virallisen lausunnon siitä, että asianomaiset istutettaviksi tarkoitetut kasvit ovat peräisin asianomaisista siemenistä, joille on tehty liitteen mukainen näytteenotto ja testaus asianomaisen tuhoojan varalta, ja ettei näissä testeissä ole havaittu asianomaista tuhoojaa b) virallisen lausunnon siitä, että istutettaviksi tarkoitetut asianomaiset kasvit on tuotettu alkuperämaan kansallisen kasvinsuojeluelimen rekisteröimässä ja valvomassa tuotantopaikassa, jonka tiedetään asianomaisen tuhoojan havaitsemiseksi hyvissä ajoin suoritettujen virallisten tarkastusten perusteella olevan vapaa asianomaisesta tuhoojasta ja jossa on oireiden ilmetessä tehty virallinen näytteenotto ja testaus asianomaisen tuhoojan varalta ja jonka on kyseisten testien perusteella todettu olevan vapaa asianomaisesta tuhoojasta c) rekisteröidyn tuotantopaikan nimen. 2. Kolmansista maista peräisin olevia asianomaisia Capsicum spp. -lajikkeiden kasveja, joiden tiedetään olevan resistenttejä asianomaiselle tuhoojalle, saa tuoda unioniin ainoastaan, jos niiden mukana on kasvien terveystodistus, jossa tämä vahvistetaan kohdassa ”Lisäilmoitus”.

9 artikla Asianomaisten siementen tuonti unioniin 1. Kolmansista maista peräisin olevia asianomaisia siemeniä (Capsicum spp. -lajikkeiden siemeniä, joiden tiedetään olevan resistenttejä asianomaiselle tuhoojalle) saa tuoda unioniin ainoastaan, jos niiden mukana on kasvien terveystodistus, jonka kohdassa ”Lisäilmoitus” on a) virallinen lausunto siitä, että kaikki seuraavat edellytykset täyttyvät: i) asianomaisten siementen emokasvit on tuotettu tuotantopaikassa, jossa asianomaista tuhoojaa ei tiedetä esiintyvän asianomaisen tuhoojan havaitsemiseksi hyvissä ajoin suoritettujen virallisten tarkastusten perusteella ii) asianomaisille siemenille tai niiden emokasveille on tehty virallinen näytteenotto ja testaus asianomaisen tuhoojan varalta ja kyseisissä testeissä ei ole havaittu asianomaista tuhoojaa b) rekisteröidyn tuotantopaikan nimi. 2. Kolmansista maista peräisin olevia asianomaisia Capsicum spp. -lajikkeiden siemeniä, joiden tiedetään olevan resistenttejä asianomaiselle tuhoojalle, saa tuoda unioniin ainoastaan, jos niiden mukana on kasvien terveystodistus, jossa tämä vahvistetaan kohdassa ”Lisäilmoitus”.

10 artikla Viralliset tarkastukset unioniin tuonnin yhteydessä Toimivaltaisen viranomaisen on liitteen mukaisesti otettava näytteitä ja testattava vähintään 20 prosenttia asianomaisten siementen ja istutusta varten tarkoitettujen kasvien lähetyksistä sillä rajatarkastusasemalla, jonka kautta ne saapuvat ensimmäistä kertaa unioniin.

11 artikla Täytäntöönpanopäätöksen (EU) 2019/1615 kumoaminen Kumotaan täytäntöönpanopäätös (EU) 2019/1615 15 päivästä elokuuta 2020 alkaen.

12 artikla Soveltamisaika Tätä asetusta sovelletaan 31 päivään toukokuuta 2022.

13 artikla Voimaantulo Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä elokuuta 2020. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) EUVL 95, 7.4.2017, s. 1.

(3) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL 319, 10.12.2019, s. 1).

(4) Komission täytäntöönpanopäätös (EU) 2019/1615, annettu 26 päivänä syyskuuta 2019, kiireellisistä toimenpiteistä tomaatin ruskokurttuviruksen (ToBRFV) unioniin kulkeutumisen ja siellä leviämisen estämiseksi (EUVL 250, 30.9.2019, s. 91).

(5) Komission täytäntöönpanoasetus (EU) 2019/2130, annettu 25 päivänä marraskuuta 2019, virallisen valvonnan kohteena rajatarkastusasemilla oleville eläimille ja tavaroille suoritettavien asiakirjatarkastusten, tunnistustarkastusten ja fyysisten tarkastusten aikana ja niiden jälkeen toteutettavia toimia koskevista yksityiskohtaisista säännöistä (EUVL L 321, 12.12.2019, s. 128).